PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FK/3/1/045	Bratislava 21. júla 2010	

Protimonopolný úrad Slovenskej republiky, odbor koncentrácií, v správnom konaní číslo 0025/OK/2010 začatom dňa 21. 05. 2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa SAP AG, so sídlom Dietmar-Hopp-Allee 16, 69190 Walldorf, Nemecko, reg. č.: HRB 350269 a podnikateľa TechniData AG, so sídlom Dornierstraβe 3, 88677 Markdorf, Nemecko, reg. č.: HRB 581415,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom SAP AG, so sídlom Dietmar-Hopp-Allee 16, 69190 Walldorf, Nemecko, reg. č.: HRB 350269 nad podnikom podnikateľa TechniData AG, so sídlom Dornierstraβe 3, 88677 Markdorf, Nemecko, reg. č.: HRB 581415 na základe Zmluvy o kúpe akcií uzatvorenej dňa 20. 04. 2010. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo listom, zaevidovaným úradom pod číslom 1971/2010 dňa 21. 05. 2010, doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom spoločnosť SAP AG, so sídlom Dietmar-Hopp-Allee 16, 69190 Walldorf, Nemecko, reg. č.: HRB 350269 (ďalej len „SAP“) prostredníctvom splnomocnenej spoločnosti Kinstellar, s. r. o., advokátska kancelária, so sídlom Hviezdoslavovo námestie 13, 811 02 Bratislava, ktorú zastupuje Patrik Bolf, konateľ (ďalej len „splnomocnený zástupca“), oznamuje koncentráciu spočívajúcu v získaní výlučnej kontroly nad podnikom podnikateľa TechniData AG, so sídlom Dornierstraβe 3, 88677 Markdorf, Nemecko, reg. č.: HRB 581415 (ďalej len „TechniData“) na základe Zmluvy o kúpe akcií, ktorá bola uzatvorená dňa 20. 04. 2010 (ďalej len „Zmluva o kúpe akcií“).

2.	Na základe doručenia predmetného Oznámenia koncentrácie sa dňa 21. 05. 2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0025/OK/2010, o čom úrad informoval oznamovateľa koncentrácie listom zaevidovaným pod číslom 2266/PMÚ SR/2010 dňa 14. 06. 2010.

3.	Vzhľadom na to, že Oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 2266/PMÚ SR/2010 zo dňa 14. 06. 2010 ako aj listom číslo 2523/PMÚ SR/2010 zo dňa 06. 07. 2010 vyzval účastníka konania na doplnenie Oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

4.	Účastník konania doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným pod číslom 2351/2010 dňa 18. 06. 2010, listom zaevidovaným pod číslom 2347/2010 dňa 21. 06. 2010,  listom zaevidovaným pod číslom 2557/2010 dňa 09. 07. 2010 a listom zaevidovaným pod číslom 2593/2010 dňa 14. 07. 2010. Doručením listu  číslo 2593/2010 sa predmetné Oznámenie koncentrácie stalo úplné a dňa 15. 07. 2010 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 2598/PMÚ SR/2010 zo dňa 15. 07. 2010.

5.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur bol uhradený dňa 21. 05. 2010.

6.	Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti, pričom údaje uvedené v hranatých zátvorkách boli označné účastníkom konania ako predmet obchodného tajomstva:

I.	Podnikatelia

7.	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

SAP

8.	Spoločnosť SAP je akciová spoločnosť, ktorá bola založená v súlade s právnym poriadkom Nemecka. Je to akciová spoločnosť kótovaná na burzách cenných papierov vo Frankfurte a v New Yorku, pričom z Oznámenia koncentrácie vyplýva, že nad spoločnosťou SAP nevykonáva priamu ani nepriamu výlučnú ani spoločnú kontrolu žiadna fyzická ani právnická osoba.

9.	SAP vyvíja a distribuuje softvérové riešenia, vrátane podnikového aplikačného softvéru (Enterprise Application Software) (ďalej len „EAS“) a ponúka príslušné poradenské služby, údržbu a školenia. 
 
10.	Na území Slovenskej republiky pôsobí spoločnosť SAP prostredníctvom spoločností:
•	SAP Slovensko, s. r. o., so sídlom v Bratislave, v ktorej vlastní spoločnosť SAP 100 %-ný obchodný podiel (ďalej len „SAP Slovensko“) a
•	SAF Simulation, Analysis and Forecasting Slovakia, s. r. o., so sídlom v Bratislave, v ktorej spoločnosť SAP nepriamo vlastní obchodný podiel vo výške 70,9 % (ďalej len „SAF“).

11.	Z Oznámenia koncentrácie vyplýva, že spoločnosť SAP na Slovensku svoje produkty nevyrába, ale že spoločnosť SAP svoje produkty na Slovensko dováža a distribuuje prostredníctvom svojich dcérskych spoločností SAP Slovensko a SAF.

12.	Z vyššie uvedených skutočností vyplýva, že spoločnosť SAP je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

TechniData

13.	Spoločnosť TechniData je akciová spoločnosť, ktorá bola založená v súlade s právnym poriadkom Nemecka. Majiteľmi základného imania spoločnosti TechniData sú 154 akcionári, pričom majoritný podiel je rozdelený medzi 24 akcionárov. Zvyšný podiel základného imania spoločnosti TechniData vlastní 130 zamestnancov a samotná spoločnosť TechniData. 

14.	Spoločnosť TechniData sa zaoberá  vývojom a distribúciou tzv. EHS riešení (riešenia pre ochranu životného prostredia, zdravia a bezpečnosti pri práci) pre orgány vo verejnom sektore, ako aj pre priemyselné podniky z odvetví chémie, farmácie, automobilového priemyslu, výroby elektronických zariadení a maloobchodu. Prostredníctvom EHS riešení si užívatelia zabezpečujú súlad s normami pre ochranu životného prostredia, zdravia a bezpečnosti pri práci, ale aj normami pre bezpečnosť a monitoring produktov.

15.	Podľa Oznámenia koncentrácie vykonáva spoločnosť TechniData kontrolu nad týmito spoločnosťami:
•	TechniData America, LLC, Wilmington, Delaware, USA,
•	TechniData BCS GmbH, Siegen, Nemecko,
•	TechniData Labs Bulgaria EOOD, Sofia, Bulharsko,
•	TechniData EHS Solutions Asia Pte. Ltd., Singapur,
•	Chemical Exchange Directory S.A., Ženeva, Švajčiarsko.

16.	Spoločnosť TechniData zároveň vlastní menšinový podiel aj v spoločnosti TechniData IT-Service GmbH, Markdorf, Nemecko. V tejto spoločnosti však spoločnosť TechniData kontrolu nevykonáva.

17.	Na území Slovenskej republiky pôsobí spoločnosť TechniData prostredníctvom dodávok svojich produktov. Z Oznámenia koncentrácie vyplýva, že spoločnosť TechniData má na území Slovenskej republiky [Obchodné tajomstvo: informácia o dodávkach na územie Slovenskej republiky] obchoduje priamo z Nemecka.

18.	Z vyššie uvedených skutočností vyplýva, že spoločnosť TechniData je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II.	Forma koncentrácie

19.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

20.	Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.

21.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

22.	Dňa 20. 04. 2010 bola uzatvorená Zmluva o kúpe akcií, na základe ktorej má spoločnosť SAP nadobudnúť podiel na základnom imaní spoločnosti TechniData. 

23.	Z predložených podkladov a informácií vyplýva, že spoločnosť SAP na základe Zmluvy o kúpe akcií nadobudne majoritný podiel od 24 akcionárov spoločnosti TechniData. Podmienkou uskutočnenia posudzovanej transakcie je však aj nadobudnutie akcií spoločnosti TechniData od zamestnancov spoločnosti TechniData. 

24.	Na základe podkladov a informácií predložených účastníkom konania úrad zistil, že nadobudnutím majoritného majetkového podielu v spoločnosti TechniData od 24 akcionárov nadobudne spoločnosť SAP hlasovacie práva, na základe ktorých bude mať možnosť samostatne rozhodovať o prijímaní strategických rozhodnutí v podniku podnikateľa TechniData, čo znamená, že spoločnosť SAP bude po uskutočnení posudzovanej koncentrácie vykonávať nad spoločnosťou TechniData výlučnú kontrolu.

25.	Úrad ďalej skúmal, či na spôsob prijímania strategických rozhodnutí v podniku podnikateľa TechniData bude mať vplyv počet akcií spoločnosti TechniData nadobudnutých spoločnosťou SAP od zamestnancov spoločnosti TechniData. 

26.	V súvislosti s počtom akcií nadobudnutých od zamestnancov spoločnosti TechniData úrad z predložených podkladov a informácií zistil, že vzhľadom na to, že spoločnosť SAP nadobudne možnosť samostatne rozhodovať o prijímaní strategických rozhodnutí v podniku podnikateľa TechniData tým, že nadobudne majoritný majetkový podiel spoločnosti TechniData od 24 akcionárov spoločnosti TechniData, počet ďalších akcií nadobudnutých od zamestnancov spoločnosti TechniData nebude mať vplyv na spôsob vykonávania kontroly nad spoločnosťou TechniData.

27.	Podľa Zmluvy o kúpe akcií ako aj podľa informácií uvedených v Oznámení koncentrácie súčasťou predmetnej transakcie nie je tzv. Vyhradené podnikanie. Ide o divíziu spoločnosti TechniData, ktorá pozostáva z výroby a predaja meracích zariadení na monitorovanie životného prostredia (vrátane meračov radiácie, emisií a vody) a súvisiaceho softvéru (napr. firmvéru do meracích zariadení a softvéru na vyhodnocovanie meraní). Z predložených podkladov a informácií vyplýva, že tzv. Vyhradené podnikanie spoločnosti TechniData bolo odpredané. Spoločnosť SAP tak v rámci predmetnej transakcie nadobudne výlučnú kontrolu nad podnikom podnikateľa TechniData, ktorého súčasťou už nie je tzv. Vyhradené podnikanie.

28.	Z vyššie uvedeného vyplýva, že na základe Zmluvy o kúpe akcií nadobudne podnikateľ SAP výlučnú kontrolu nad podnikom podnikateľa TechniData, čím došlo k vzniku koncentrácie medzi podnikateľmi SAP a TechniData podľa § 9 ods. 1 písm. b) zákona v spojení s § 9 ods. 4 písm. b) zákona.

III.	Účastníci konania a koncentrácie

29.	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

30.	Z vyššie uvedeného vyplýva, že účastníkom konania v prípade predmetnej koncentrácie je podnikateľ SAP, ktorý získava výlučnú kontrolu nad podnikom podnikateľa TechniData. 

31.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

32.	V prípade predmetnej koncentrácie je teda účastníkom koncentrácie podnikateľ SAP, ktorý získava výlučnú kontrolu nad podnikom podnikateľa TechniData, ako aj podnikateľ TechniData, nad ktorým je výlučná kontrola získavaná.

IV.	Koncentrácia podliehajúca kontrole úradu

33.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

34.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

35.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

36.	Na základe predložených podkladov a informácií úrad zistil, že podnikateľ SAP dosiahol za uzatvorené účtovné obdobie predchádzajúce vzniku koncentrácie na území Slovenskej republiky celkový obrat vyšší ako 19 000 000 eur a podnikateľ TechniData dosiahol za uzatvorené účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur. 

37.	Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona a predmetná koncentrácia teda podlieha kontrole úradu. 

38.	Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

V.	Relevantné trhy

39.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

40.	Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

41.	Z Oznámenia koncentrácie vyplýva, že aktivity účastníkov koncentrácie sa na území Slovenskej republiky prekrývajú v oblasti dodávok podnikového aplikačného softvéru EAS. 

42.	Úrad z predložených podkladov a informácií zistil, že podnikový aplikačný softvér EAS predstavujú softvérové aplikácie určené na podporu hlavných podnikových funkcií spoločností bez ohľadu na ich veľkosť alebo konkrétne priemyselné alebo iné odvetvie. 

43.	Podnikový aplikačný softvér EAS zahŕňa rôzne softvérové funkcionality, medzi ktoré patrí:

•	Enterprise Resource Planning (plánovanie podnikových zdrojov) (ďalej len „ERP“) – aplikácie ERP umožňujú firmám riadenie ľudských zdrojov, financií a iných operácií a zabezpečujú neustály prehľad o aktívach podnikov a kontrolu nákladov. Súčasťou týchto aplikácií je osobitný softvér na riadenie financií (Financial Management Software) (ďalej len „FMS“) a ľudských zdrojov (Human Resources) (ďalej len „HR“). Súčasťou aplikácií FMS je zvyčajne softvér pre účtovníctvo, plánovanie, rozpočtové činnosti, výkazníctvo, manažment času a nákladov a reťazec prísunu finančných prostriedkov. V softvéri HR sa spájajú softvéry na vedenie osobných údajov, riadenie mzdovej agendy a benefitov, náboru pracovníkov, rozvoj pracovnej sily a kontrolu a vyhodnocovanie pracovných výkonov.

•	Customer Relationship Management (riadenie vzťahov s odberateľmi) (ďalej len „CRM“) – aplikácie CRM pomáhajú firmám pri získavaní a udržiavaní si zákazníkov/odberateľov, získavaní hlbších poznatkov o odberateľoch a trhoch a prispôsobujú ich organizáciu stratégiám zameraným na zákazníkov.

•	Supplier Relationship Management (riadenie vzťahov s dodávateľmi) (ďalej len „SRM“) – aplikácie SRM umožňujú firmám úzku spoluprácu s odberateľmi a integrujú procesy riadenia zdrojov s aplikáciami v rámci firmy za účelom dosiahnutia transparentnosti a zníženia nákladov.

•	Supply Chain Management (riadenia zásobovacieho reťazca) (ďalej len „SCM“) – aplikácie SCM pomáhajú firmám pri zmene lineárneho zásobovacieho reťazca na adaptívne siete zásobovacích reťazcov. Tieto aplikácie pomáhajú spoločnostiam zlepšovať ich prevádzkovú prispôsobivosť a umožňujú sledovať v reálnom čase všetkých dodávateľov a odberateľov (napr. riadenie prepravných kapacít v záujme optimalizácie nakládky a smerovania dodávok).

•	Product LifeCycle Management (riadenie životnosti produktov) (ďalej len „PLM“) – aplikácie PLM poskytujú výrobcom jediný zdroj všetkých údajov týkajúcich sa produktov, ktoré sú potrebné na spoluprácu s obchodnými partnermi a na podporu produktových sortimentov. Podporujú všetky procesy v rámci celého životného cyklu produktov, vrátane ich konštrukcie a výroby, vývoja nových produktov a ich uvádzanie na trh, riadenie kvality a údržby; umožňujú dodržiavanie environmentálnych predpisov a predpisov upravujúcich bezpečnosť a ochranu zdravia, ako aj sledovanie celého životného cyklu produktov.

•	Business Analytics (podnikové analýzy) (ďalej len „BA“) – aplikácie BA sú nástroje a aplikácie na sledovanie, analyzovanie, modelovanie, riadenie a prenos údajov, potrebných na podporenie všetkých druhov rozhodovacích procesov na úrovni orgánov spoločností.

44.	Z Oznámenia koncentrácie vyplýva, že jednotlivé funkcionality (aplikácie) podnikového aplikačného softvéru EAS sú totožné pre všetky podnikateľské subjekty bez ohľadu na to, v ktorom odvetví pôsobia. Platí, že jednotlivé funkcionality možno prispôsobovať osobitným požiadavkám konkrétnych odvetví, ale jadro jednotlivých funkcionalít zostáva pre všetky odvetvia rovnaké. 

45.	Podľa Oznámenia koncentrácie zároveň tiež platí, že medzi softvérovými riešeniami EAS pre malé a veľké podniky nie je žiaden rozdiel a tieto softvérové riešenia môže využívať každý jeden zákazník bez ohľadu na svoju veľkosť. Účastníci koncentrácie pritom vychádzajú zo skutočnosti, že hlavné charakteristiky produktov vyvíjaných pre veľkých zákazníkov sú rovnaké ako tie, ktoré sa ponúkajú podnikom prostrednej veľkosti a malým firmám. Dodávatelia softvérov vo všeobecnosti vyvíjajú pre špecifickú aplikáciu jedinú hlavnú aplikáciu, ktorú následne prispôsobujú konkrétnemu zákazníkovi.
.
46.	Softvérové aplikácie EAS predáva spoločnosť SAP prostredníctvom svojich dcérskych spoločností, pričom spoločnosť SAP možno charakterizovať ako tzv. predajcu balíkov. Predajcovia softvérových balíkov, poskytujú veľký počet funkcionalít podnikového aplikačného softvéru EAS. Takíto predajcovia ponúkajú často jediný produkt EAS (balík EAS), ktorý obsahuje komplexný balík funkcionalít. Zákazníci sa môžu potom podľa svojich potrieb rozhodnúť, o ktorú(é) funkciu(e) majú záujem ako o súčasť balíka. 

47.	Softvérové riešenie EHS ako súčasť podnikových aplikácií EAS pokrýva oblasti ako dodržiavanie súladu so štandardmi na ochranu životného prostredia, ochrany zdravia a bezpečnosti a bezpečnosti a riadenia životných cyklov produktov. Spoločnosť TechniData ponúka svojim klientom riešenia nazvané EHS Management  Solutions, čo je softvér EHS, prostredníctvom ktorého zabezpečuje spoločnosť TechniData svojim klientom podporu v troch oblastiach prostredníctvom nasledujúcich funkcionalít:

•	Riešenia Health and Safety (ochrana zdravia a bezpečnosť) – poskytujú podnikom podporu v oblastiach riadenia rizík a tiež pri iniciatívach zameraných na trvalú udržateľnosť. 

•	Riešenia pre bezpečnosť výrobkov a dohľad nad výrobkami (Product Safety and Stewardship) – zabezpečujú súlad so všetkými požiadavkami na bezpečnosť pri uvádzaní produktu na trh a počas celého jeho životného cyklu.

•	Riešenia pre ochranu životného prostredia (Enviromental Performance Solutions) – podporujú dodržiavanie všetkých zmien v legislatíve upravujúcej ochranu životného prostredia. Zabezpečujú  aj riadenie dodržiavania ekonomickej legislatívy, ktorá pokrýva všetky právne požiadavky na ochranu životného prostredia v sektore ochrany ovzdušia, vodohospodárstve a spracovávania a likvidácie odpadov. 

48.	Softvérové riešenie EHS od spoločnosti TechniData umožňuje zabezpečovať dodržiavanie environmentálnych noriem, noriem upravujúcich bezpečnosť a ochranu zdravia, bezpečnosť produktov a zodpovednosť za produkty. Riešenia EHS od spoločnosti TechniData pokrývajú požiadavky veľkého množstva sektorov a oblastí.

49.	Softvér EHS predstavuje podsegment segmentu Governance, Risk & Compliance (ďalej len „GRC“). Riešenia v rámci GRC umožňujú dodržiavanie súladu s príslušnými právnymi predpismi, dodržiavanie jednotlivých aspektov riadenia spoločností, ako aj udržateľné predchádzanie rizikám. 

50.	Samotný segment GRC je podsegmentom segmentu PLM. Softvéry a riešenia PLM predstavujú podnikové softvérové aplikácie zamerané na podporu koncového užívateľa tak, že riadia celý životný cyklus produktov. Segment PLM je súčasťou podnikového aplikačného softvéru EAS.

51.	Spoločnosť TechniData vo všeobecnosti predáva klientom svoje softvérové riešenia priamo z Nemecka. Vzhľadom na to, že softvérové riešenie EHS je špecifická aplikácia EAS, podľa účastníka konania možno spoločnosť TechniData označiť za dodávateľa „najlepšieho zo všetkých (best of bread)“ alebo dodávateľa „cielených riešení (point solutions)“. Takíto predajcovia nedodávajú celý balík podnikového aplikačného softvéru EAS, ale dodávajú obmedzenejší počet alebo rozsah funkcionalít podnikového aplikačného softvéru EAS. 

52.	Vzhľadom na to, že softvérové riešenie EHS je podsegmentom segmentu GRC, ktorý patrí medzi riešenia PLM, ktoré sú súčasťou podnikového aplikačného softvéru EAS, úrad skúmal zastupiteľnosť softvérového riešenia EHS s produktmi ponúkanými spoločnosťou SAP. 

53.	Z Oznámenia koncentrácie vyplýva, že spoločnosť SAP nemá v segmente EHS žiadne vlastné softvérové riešenia. Ako súčasť podnikového aplikačného softvéru EAS poskytuje spoločnosť SAP softvérové riešenia spoločnosti TechniData. Podnikový aplikačný softvér EAS od spoločnosti SAP sa môže skladať z rôznych softvérových aplikácií podľa toho, o ktoré z vyššie uvedených aplikácií má zákazník záujem. Podľa Oznámenia koncentrácie sa zákazník môže rozhodnúť pre zakúpenie softvérového riešenia EHS od spoločnosti TechniData aj bez toho, aby si kupoval iné softvérové riešenia spoločnosti SAP.

54.	V rámci softvérových riešení GRC zo skupiny PLM, medzi ktoré patrí aj softvérové riešenie EHS od spoločnosti TechniData, ponúka spoločnosť SAP nasledujúce softvérové riešenia:
-	Global Trade Services (Globálne predajné služby) – komplexná platforma na zabezpečenie dodržiavania zásad pri predaji, zefektívňovanie cezhraničných transakcií a optimálne využívanie obchodných dohôd,
-	SAP BusinessObjects Process Control (SAP BusinessObjects kontrola procesov) – zabezpečuje dodržiavanie legislatívy a umožňuje riadenie kontroly podnikových procesov centrálnym monitorovaním kľúčových kontrolných mechanizmov a údajov naprieč celým systémom podniku,
-	SAP BusinessObjects Risk management (SAP BusinessObjects rizikový manažment) – vyvažovanie obchodných príležitostí so strategickými, operatívnymi, finančnými a právnymi rizikami a rizikami súvisiacimi s dodržiavaním legislatívy v záujme maximalizácie efektivity podniku a minimalizácie možnosti uloženia pokút v dôsledku udalostí s podstatným dosahom na podnik,
-	Access Control (Kontrola prístupu) – ochrana informácií a zabraňovanie nezákonnému konaniu cestou identifikácie a zabraňovania prístupu do podnikových systémov IT a rizík spojených s udeľovaním oprávnení na vstup do podnikových systémov IT.

55.	Z Oznámenia koncentrácie zároveň vyplýva, že spoločnosť SAP neponúka vlastné produkty v oblasti softvérových riešení EHS a že spoločnosť SAP ako súčasť svojich balíkov softvérových aplikácií EAS ponúka softvérové riešenie EHS od spoločnosti TechniData. Softvérové riešenie EHS si teda môže zákazník kúpiť samostatne, ale aj ako súčasť softvérových aplikácií EAS a to priamo od spoločnosti TechniData alebo prostredníctvom spoločnosti SAP.

56.	Na základe predložených podkladov a informácií úrad zistil, že softvérové aplikácie EHS, ktoré na Slovensko dodáva spoločnosť TechniData majú odlišné charakteristiky, funkcie a účel použitia ako softvérové aplikácie EAS. Vzhľadom na odlišný charakter produktov, ktoré poskytuje spoločnosť SAP a TechniData, úrad dospel záveru, že podnikatelia SAP a TechniData pôsobia v odlišných oblastiach. 

57.	Účastníci koncentrácie tiež v Oznámení koncentrácie uviedli, že produkty ponúkané spoločnosťou SAP a TechniData nie sú blízkymi substitútmi a že nie je možné ani potrebné skúmať zastupiteľnosť softvérového riešenia EHS s podnikovými softvérovými riešeniami EAS, nakoľko softvérové riešenie EHS je súčasťou podnikových softvérových riešení EAS.

58.	Z rozhodnutia Európskej Komisie číslo COMP/M.4608 zároveň vyplýva, že vzhľadom na špecifické produktové charakteristiky softvérových riešení PLM a ich funkcie, ktorými sa odlišujú od ostatných softvérových riešení podnikového aplikačného softvéru EAS, možno považovať softvérové riešenia PLM za samostatný tovarový relevantný trh, pričom bolo naznačené aj možné ďalšie členenie tohto trhu podľa jeho segmentov, avšak presné vymedzenie tovarového relevantného trhu ostalo v tomto prípade otvorené.

59.	Vzhľadom na aktivity účastníkov koncentrácie a charakteristiky produktov dodávaných na územie Slovenskej republiky, ako aj vzhľadom na rozhodovaciu prax Európskej Komisie, úrad v predmetnom prípade skúmal dopady posudzovanej koncentrácie v oblasti softvérových riešení EHS ako aj v oblasti softvérových riešení PLM. Vzhľadom na nižšie uvedené závery, však úrad ponechal presnú definíciu predmetného tovarového relevantného trhu otvorenú. 

Priestorové relevantné trhy

60.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

61.	V Oznámení koncentrácie vymedzili účastníci koncentrácie priestorový relevantný trh pre podnikový aplikačný softvér EAS územím celého sveta, pričom vychádzali zo skutočnosti, že predajcovia podnikového aplikačného softvéru EAS predávajú svoje produkty v krajinách na celom svete, čo umožňuje najmä charakter produktov, jednoduchá prispôsobivosť produktov lokálnym požiadavkám v jednotlivých regiónoch a nízke náklady na prepravu. Vychádzajúc z rozhodovacej praxe Európskej Komisie však účastníci koncentrácie zároveň uviedli, že pre jednotlivé segmenty podnikového aplikačného softvéru EAS môže byť relevantný trh z priestorového hľadiska vymedzený ako európsky trh. 

62.	Vzhľadom na závery uvedené v tomto rozhodnutí úrad ponechal pre účely tohto prípadu presnú definíciu priestorového relevantného trhu otvorenú a v ďalšej časti sa zaoberal skúmaním dopadov posudzovanej koncentrácie vo vymedzených oblastiach na území Slovenskej republiky.

VI.	Dopad koncentrácie na hospodársku súťaž

63.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

64.	Podľa podkladov a informácií uvedených v Oznámení koncentrácie hlavným dôvodom pre realizáciu posudzovanej koncentrácie je rozšírenie produktovej ponuky spoločnosti SAP pri softvérových riešeniach v oblasti ochrany životného prostredia, zdravia a bezpečnosti pri práci, t. j. v oblasti softvérových riešení EHS. 

65.	Z podkladov a informácií predložených v rámci predmetného správneho konania vyplýva, že zatiaľ čo účastník koncentrácie TechniData pôsobí na území Slovenskej republiky v oblasti softvérových riešení EHS, účastník koncentrácie SAP pôsobí na území Slovenskej republiky v oblasti podnikového aplikačného softvéru EAS, ktorý predstavuje balík rôznych softvérových riešení spoločnosti SAP vybraných podľa požiadaviek zákazníka, avšak softvérové riešenia spoločnosti SAP neobsahujú softvérové riešenia EHS. Na základe predložených podkladov a informácií úrad zistil, že účastníci koncentrácie pôsobia na území Slovenskej republiky v odlišných oblastiach. 

66.	Pri posudzovaní dopadov predmetnej koncentrácie na hospodársku súťaž vo vymedzených oblastiach úrad skúmal štruktúru v týchto oblastiach, intenzitu hospodárskej súťaže, bariéry vstupu a postavenie jednotlivých súťažiacich v daných oblastiach. 

Softvérové riešenia EHS

67.	Na základe kvalifikovaného odhadu účastníkov koncentrácie predstavovala celková veľkosť trhu softvérových riešení EHS v roku 2009 na území Slovenskej republiky [< 2 mil.] USD.

68.	Tak ako už bolo uvedené vyššie, v oblasti softvérových riešení EHS na území Slovenskej republiky pôsobí prostredníctvom dovozu tohto produktu iba spoločnosť TechniData. Na základe údajov o objeme predaja spoločnosti TechniData na území Slovenskej republiky v roku 2009 predstavoval podiel spoločnosti TechniData v oblasti softvérových riešení EHS v roku 2009 výšku [0-5] %.

69.	Spoločnosť SAP neponúka v rámci balíka podnikového aplikačného softvéru EAS vlastné softvérové riešenia EHS. V prípade požiadavky od zákazníka, poskytuje spoločnosť SAP softvérové riešenie od spoločnosti TechniData. Zákazník si môže softvérové riešenie EHS kúpiť samostatne priamo u spoločnosti TechniData alebo u spoločnosti SAP ako súčasť podnikového aplikačného softvéru EAS alebo ako samostatný produkt bez iných funkcionalít podnikového aplikačného softvéru EAS.

70.	Z Oznámenia koncentrácie vyplýva, že softvérové riešenia EHS poskytuje na území Slovenskej republiky viacero spoločností, pričom medzi konkurentov s najvyšším trhovým podielom v tejto oblasti patria podľa Oznámenia koncentrácie spoločnosti ESS/IHS Inc. s trhovým podielom [10-20] %, Perillon Software s trhovým podielom [10-20] %, EXP-Hazox s trhovým podielom [0-10] %, Intelex s trhovým podielom [0-10] %, The Wercs s trhovým podielom [0-10] %, Atrion International Inc. s trhovým podielom [0-10] % a Enablon s trhovým podielom [0-10] %.

71.	Vzhľadom na to, že podnikateľ SAP nepôsobí v oblasti softvérových riešení EHS, uskutočnením posudzovanej koncentrácie nedochádza k spájaniu podnikateľov pôsobiacich na rovnakom trhu, čo znamená, že po uskutočnení posudzovanej koncentrácie sa postavenie podnikateľa SAP z hľadiska výšky podielu na predmetnom trhu nezmení a teda predmetná koncentrácia neovplyvní štruktúru tohto trhu. 

Softvérové aplikácie PLM

72.	Tak ako už bolo uvedené vyššie, softvérové riešenie EHS patrí medzi softvérové aplikácie PLM, ktoré možno v súlade s rozhodovacou praxou odlíšiť od ostatných softvérových aplikácií podnikového aplikačného softvéru EAS ako samostatný tovarový relevantný trh. 

73.	Z predložených podkladov a informácií vyplýva, že v prípade predmetnej koncentrácie poskytuje softvérové riešenia patriace medzi softvérové aplikácie PLM nielen podnikateľ TechniData, ale aj podnikateľ SAP. 

74.	Podľa Oznámenia koncentrácie celková veľkosť trhu podnikových softvérových aplikácií PLM v roku 2009 na území Slovenskej republiky predstavovala [< 15 mil.] USD. 

75.	Účastníci koncentrácie na základe kvalifikovaného odhadu v Oznámení koncentrácie uviedli, že trhový podiel spoločnosti TechniData v oblasti softvérových aplikácií PLM dosahuje na území Slovenskej republiky [0-5] % a trhový podiel spoločnosti SAP v tejto oblasti dosahuje na území Slovenskej republiky [10-15] %.

76.	Ďalšími podnikateľskými subjektmi, ktoré pôsobia v oblasti softvérových aplikácií PLM na území Slovenskej republiky sú podľa Oznámenia koncentrácie spoločnosti Microsoft s trhovým podielom [10-20] %, Oracle s trhovým podielom [0-10] %, Siemens s trhovým podielom [0-10] %, Dassault Systemes s trhovým podielom [0-10] % a viacero iných podnikateľských subjektov.

77.	Z vyššie uvedených skutočností vyplýva, že v oblasti softvérových aplikácií PLM na území Slovenskej republiky nadobudne spoločnosť SAP po uskutočnení posudzovanej koncentrácie trhový podiel spoločnosti TechniData vo výške [0-5] %, čím v danej oblasti získa trhový podiel vo výške približne [10-15] %. Na základe vyššie uvedeného úrad zistil, že uskutočnením posudzovanej koncentrácie sa postavenie podnikateľa SAP z hľadiska výšky trhového podielu v oblasti softvérových aplikácií PLM na území Slovenskej republiky významne nezmení a teda predmetná koncentrácia neovplyvní existujúcu štruktúru tohto trhu. 

78.	Na základe predložených podkladov a informácií úrad zistil, že bez ohľadu na definíciu tovarového relevantného trhu, uskutočnením posudzovanej koncentrácie nedôjde vzhľadom na výšku trhových podielov účastníkov koncentrácie ako aj postavenie konkurentov k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu.

VII.	Záver

79.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu.

80.	Podľa § 33 zákona úrad listom číslo 2621/PMÚ SR/2010 zo dňa 19. 07. 2010 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

81.	Účastník konania sa k predmetnej výzve vyjadril faxom zaevidovaným úradom pod číslom 2646/2010 dňa 20. 07. 2010, doplneným listom dňa 21. 07. 2010, ako aj prostredníctvom zápisnice zo dňa 21. 07. 2010, kde vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

82.	S výnimkou vyššie uvedených pripomienok týkajúcich sa vymedzenia obchodného tajomstva, z vyjadrenia účastníka konania vyplýva, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky, a že súhlasí so zisteniami a závermi úradu.

83.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Emília Babiaková
	riaditeľka odboru koncentrácií

Rozhodnutie sa doručuje:

Kinstellar, s. r. o.
Patrik Bolf
konateľ
Hviezdoslavovo námestie 13
811 02 Bratislava